**București, 19.05.2017**

COMUNICAT DE PRESĂ

**Campania “Bucurie pentru Nepal”: Construcția primelor două școli a fost finalizată. Din fondurile donate de români în 2015, a început construcția celei de-a treia școli.**

**La doi ani de la startul campaniei “Bucurie pentru Nepal”**[**(1)**](http://alexgavan.ro/nepal/ro/2015/05/29/repornim-vieti-recladim-bucuria-printr-o-donatie-oricat-de-mica-pentru-nepal/)**, în cadrul căreia peste 36.000 de oameni au răspuns apelului alpinistului Alex Găvan, construcția celor două școli a fost finalizată iar copiii nepalezi au început cursurile. Mai mult, datorită modului responsabil în care au fost administrate fondurile, s-a reușit demararea construcției celei de-a treia unități de învățământ, finanțată tot din fondurile donate de români.**

106.576 euro a fost suma donată în cadrul campaniei “Bucurie pentru Nepal”. Lucrările de construcție au fost derulate prin intermediul partenerului din Nepal, organizația umanitară Karuna-Shechen, fondată de Matthieu Ricard. Cele două școli au fost reconstruite, pe locul celor total distruse de cutremur, în zone izolate și defavorizate, și găzduiesc acum peste 150 de copii de grădiniță și clase primare.

*De ziua mea, în urmă cu doi ani, după ce am supravieţuit mai întâi cutremurului şi apoi avalanşei de pe Everest, am avut o mare dorinţă: împreună să reclădim speranţa şi să readucem bucuria în ochii copiilor din Nepal. Astăzi, doi ani mai târziu, tot de ziua mea, se închide cercul. Trei şcoli construite de la zero şi o sansă nouă pentru sute de copii. Mă înclin în faţa voastră! -* Alex Găvan

Școlile sunt construite din materiale prietenoase cu mediul înconjurător, clasele sunt izolate fonic și au fost dotate la standarde de calitate, ceea ce încurajează elevii să își continue studiile. Mai mult, construcțiile respectă normele de siguranță și sunt rezistente în cazul unui cutremur de intensitate. Toate cele trei școli au câte opt clase fiecare și sunt construite după un proiect standard aprobat de Guvernul nepalez.

Prima școală construită se află la 135 de kilometri de capitala Kathmandu, în localitatea Satdobato din districtul Gorkha, foarte aproape de epicentrul cutremurului, în zona vârfului Manaslu (8156 m), pe care Alex Găvan l-a escaladat în 2011. Aici învață deja 41 de copii, majoritatea fiind din casta daliților, considerată de neatins. Se estimează că numărul lor va crește până la finalul anului. Costul total al construcției: 33.663,73 euro.

*Să vizitez construcţia uneia dintre primele şcoli şi să mă întâlnesc cu copiii şi cu părinţii lor imediat după o expediţie himalayană a fost unul dintre cele mai încărcate de sens momente din viaţa mea. Tot efortul, energia, timpul, provocările s-au transformat în emoţie şi bucurie pură. Manaslu - 8156m, unul dintre vârfurile pe care mi-a fost cel mai greu. Manaslu, zona aflată la epicentrul cutremurului şi cel mai greu lovită. Manaslu, acolo unde sunt multi daliţi - cei de neatins - oamenii greu încercaţi de viaţă şi de prejudecăţile noastre. Aici am ales să construim prima şcoală.-* Alex Gavan

A doua școală se află la 190 de kilometri de capitala Kathmandu, în satul Tekanpur, districtul Okhaldunga. Aici învață 111 copii. Cei mai mulți sunt etnici rai, tamang și șerpa. Costul total al construcției: 34.206,61 euro.

Inițial, costul estimat pentru fiecare școală se ridica la suma de 51.000 de euro. Datorită unui curs fluctuant euro-dolari-rupii nepaleze și a modului în care au fost gestionate lucrările, costurile au fost considerabil mai mici, făcându-se o economie de 34.325,72 euro. Astfel, organizația Karuna-Shechen a ajuns la concluzia că fondurile adunate în cadrul campaniei “Bucurie pentru Nepal” permit construcția unei noi școli de opt clase, în zona muntelui sfânt Gaurishankar (7.181 m), în satul Lakaiguan, la 170 de kilometri de Kathmandu. Școala este ridicată acum în proporție de 70% și va găzdui peste 100 de copii cu vârste cuprinse între 6 și 14 ani.

*"Dragi prieteni din România, sunt extrem de fericit că, datorită generozității incredibile a românilor, inspirați de prietenul meu bun Alex Găvan, pot să vă anunț că deja se construiește a treia școală în satele distruse de cutremurul din 2015. În ciuda tuturor dificultăților apărute - construcția în zone izolate, șase luni de blocadă economică la granița cu India, inundații și multe altele - nu numai că am reușit să construim cele două școli promise și copiii învață deja aici, dar am reușit să economisim suficienți bani pentru a începe construcția celei de-a treia școli într-unul dintre satele grav afectate de cutremur. E o veste minunată, mai ales că guvernul nepalez nu s-a implicat foarte mult și a trebuit să ne descurcăm pe cont propriu. Acum, datorită oamenilor generoși din România, copiii nepalezi vor avea trei școli noi. Vă mulțumim din toată inima!”*, a transmis din Nepal, Matthieu Ricard, președintele organizației umanitare Karuna-Shechen.

Banii donați de cei peste 36.000 de români au ajutat la reconstrucția vieților a sute de copii. Abandonul școlar este una dintre cele mai grave probleme cu care se confruntă Nepalul, principalele cauze fiind sărăcia, condițiile precare din școli, accesul dificil și nivelul scăzut de educație al adulților. Mai mult, cutremurul de magnitudine 7,9 pe scara Richter a distrus peste 5.000 de școli, punând aproape un milion de copii în situația de a nu își putea continua educația. Jumătate din populația feminină și un sfert din populația masculină suferă de analfabetism.

Organizația Karuna-Schechen, una dintre cele mai importante din Nepal, a avut un buget de un milion de euro pentru intervențiile umanitare în urma cutremurului devastator din aprilie 2015. Peste 10 la sută din banii donați au provenit din România în urma campaniei “Bucurie pentru Nepal”. Iar din bugetul alocat educației pentru Nepal și India in 2015, contribuția donatorilor din România a fost de 41%. [(2)](https://issuu.com/karuna-shechen/docs/karuna-shechen_2015_annual_report_e)

Campania “Bucurie pentru Nepal” / “Joy for Nepal” a fost lansată pe 19 mai 2015, de ziua lui Alex Găvan, în urma tragediei provocate de cutremurul din 25 aprilie. Aproape 9000 de oameni și-au pierdut viața atunci și peste 22000 au fost răniți. Avalanșa ce a urmat cutremurului l-a surprins pe alpinist in Tabăra de Bază de pe Everest. Supraviețuind, Alex a participat ulterior la operațiunile de căutare și salvare a celor aflați sub zăpadă. [(3)](http://time.com/3840142/climber-everest-avalanche/) In final, 22 de alpiniști au murit.

Cele mai multe donații au venit de la persoane private care au răspuns apelului trimițând SMS-uri în valoare de doi euro. De asemenea, donații s-au făcut și prin sponsorizări, transferuri bancare sau plăți cu cardul, pe [www.alexgavan.ro/nepal](http://www.alexgavan.ro/nepal).

Suma de **106.576,68 de euro** a fost transferată integralorganizației Karuna-Shechen. Banii din donații nu au finanțat niciun fel de cheltuieli administrative, deoarece campania de strângere de fonduri a fost derulată pro-bono de catre Alex Gavan si echipa sa, precum si de parterenii care s-au alaturat proiectului, iar Karuna-Shechen are toate costurile administrative acoperite de un finanțator propriu.

***Repornim vieți. Reclădim bucuria în Nepal.***

***\*\*\*\*\****

**Despre Alex Găvan:**

Performer de top al României în alpinismul de altitudine extremă, Alex Găvan (35) a escaladat șase vârfuri de peste 8.000m din Himalaya, fără oxigen suplimentar și fără porteri de altitudine. Pentru Alex, “să urci vârfurile din afară înseamnă, de fapt, să le urci pe cele din interiorul tău”. După ce, în 25 aprilie 2015, a supraviețuit cutremurului și avalanșei din Everest, a inițiat împreună cu echipa sa „Bucurie pentru Nepal”, o campanie umanitară pentru reconstrucţia de şcoli în comunitățile izolate din Himalaya. Alex este, de asemenea, implicat în numeroase cauze de mediu.

**Despre Karuna-Shechen:**

Karuna-Shechen [(4)](http://karuna-shechen.org/) a fost fondată de Matthieu Ricard, în anul 2000. Misiunea organizației este aceea de a oferi servicii în domeniul sănătății, al educației și servicii sociale indivizilor și familiilor din cadrul celor mai sărace si defavorizate comunități din Nepal, India și Tibet. În urma cutremurului, organizația a asigurat intervenție de urgență pentru 215511 oameni din 622 de sate din cele mai afectate zone ale Nepalului.

**Despre Matthieu Ricard:**

Autor, călugăr budist, fotograf, traducător, Matthieu Ricard este considerat “cel mai fericit om din lume”. Născut în Franța, în 1946, fiu al filosofului Jean-Francois Revel și al artistei Yahne Le Toumelin, Matthieu Ricard s-a stabilit în Himalaya, după ce și-a luat doctoratul în genetică celulară, în 1972, la Institutul Pasteur, sub coordonarea laureatului Nobel François Jacob. [(5)](http://www.matthieuricard.org/en/)

Ricard a scris numeroase cărți, traduse în peste 20 de limbi, precum: “Happiness: A Guide to Developing Life’s Most Important Skill”, “Why Meditate? (The Art of Meditation in the UK)”, “The Quantum and the Lotus (un dialog cu astrofizicianul Trinh Xuan Thuan)” și “The Monk and the Philosopher”, un dialog cu tatăl său. Este interpret de limbă franceză pentru Dalai Lama din 1989 și a fost decorat cu Ordinul Național Francez pentru activitățile sale umanitare.

**Campania “Bucurie pentru Nepal” a fost susținută de:**

* **Prieteni:**Ivan Patzaichin, campion olimpic; Oana Pellea, actriță; Eugen Voicu, fondator CERTINVEST; Cătălin Tolontan, jurnalist; Liviu Drăgan, CEO TotalSoft; Cristian Lascu, speolog; Vlad Mixich, jurnalist; Adelin Petrișor, jurnalist.
* **Parteneri care au făcut posibil proiectul:**ZITEC, ZVÂC, NETOPIA, HEADVERTISING, ACCOUNTESS, graficiana Tuan Nini, MINDSHARE, donatie.ro, Ana Florea, 148 Creative Sound Studio, Alex Tuhut Voice Over, CCIFER, Netopia mobilPay, OMA Vision, McCann PR
* **Donatori corporate:**CERTINVEST, Cris-Tim, TotalSoft, Hyperion Media, Trend Consult, Hipo, TatKraft GmbH, ROHOST, PC4U, Pierre Basma Consulting, Institutul Kaizen, Hyperion Media, Human Invest, Timac Agro, Paravion, Tatkraft!, PC4U, HumanInvest, Timac Agro.
* **Parteneri Media:** TVR, Știrile TVR, Gazeta Sporturilor, SapteSeri, RFI Romania, Adevărul, Adevărul de Weekend, Antena 3, Realitatea TV, Kiss TV, Dolce Sport, Radio România Actualități, Eurosport, Discovery, UPC, Kiss FM, Magic FM, Rock FM, Observator TV, Expo TV, Itsy Bitsy, Radio Tananana, Gold FM, www.românia-pozitivă.ro, Click!, Men’s Health, Editura HAC, National Geographic, Cariere, HR Manager, Unica, wall-street.ro, FP România, Men’s Health, Think Outside the Box, Decât o Revistă,

Auto Motor Sport, Casa și Grădina, Femeia Azi, Dilema Veche,Historia, Beau Monde, Marie Claire, UPC, Wall-Street.ro, eMunte.ro, ExpoTV, Grand Cinema & More.

**Contact:**

inspiration@alexgavan.ro

**Note:**

1. <http://alexgavan.ro/nepal/ro/2015/05/29/repornim-vieti-recladim-bucuria-printr-o-donatie-oricat-de-mica-pentru-nepal/>

(2)<https://issuu.com/karuna-shechen/docs/karuna-shechen_2015_annual_report_e>

(3)<http://time.com/3840142/climber-everest-avalanche/>

(4)<http://karuna-shechen.org/>

(5)<http://www.matthieuricard.org/en/>